## Emergències duplica el personal de la sala de l’1·1·2 Comunitat Valenciana la Nit de Nadal

*** La xifra d’operadors, coordinadors i supervisors arriba a 17 professionals, en contrast amb els 9 habituals d’un torn nocturn
* El conseller d’Emergències i Interior, Juan Carlos Valderrama, visita l’operatiu i fa valdre l’esforç dels especialistes en un any marcat per la DANA**

La sala d’atenció de trucades del telèfon d’Emergències 1·1·2 Comunitat Valenciana duplicarà el nombre d’efectius la Nit de Nadal. Concretament, la nit d’este 24 de desembre el Servici comptarà amb 17 operadors, coordinadors i supervisors enfront dels 9 habituals d’un torn nocturn, amb l’objectiu de donar resposta a un possible increment de telefonades d’emergència.

Així ho ha pogut comprovar el conseller d’Emergències i Interior, Juan Carlos Valderrama, durant la visita que ha fet al Centre de Coordinació d’Emergències de la Generalitat, situat a l’Eliana, per a felicitar les festes al personal dels servicis essencials.

El conseller ha volgut agrair el treball del personal d’Emergències en este any marcat per la DANA del 29 d’octubre passat, i ha fet valdre “l’esforç i el compromís d’uns professionals que ho han donat tot, i als quals estem profundament agraïts”.

“Ha sigut un any molt dur i vos vull donar les gràcies pel vostre treball i traslladar-vos el total suport de la Conselleria”, ha recalcat Valderrama en una visita en la qual ha estat acompanyat per la secretària autonòmica de Seguretat i Emergències, Irene Rodríguez, i el subdirector d’Emergències, Jorge Suárez.

En esta línia, el conseller ha destacat el “treball de manera coordinada de tots els professionals d’emergències i seguretat durant les festes de Nadal”. Així, els tres torns d’este dimarts 24 de desembre comptaran amb un total de 63 efectius del servici operatiu, coordinació i supervisió, mentres que en una jornada habitual el Servici està atés per 54 persones. El reforç més gran es registrarà durant la Nit de Nadal.

D’altra banda, el conseller també ha volgut destacar la importància de la prevenció per a evitar incidents. En este sentit, ha posat l’accent principalment a recomanar “la màxima precaució amb l’ús d’aparells elèctrics en la zona zero de la DANA, per a evitar sobrecàrregues que puguen provocar algun incendi”.

Fecha: 24/12/2024